**ДО**

**МАРИЯНА НИКОЛОВА**

**ЗАМЕСТНИК МИНИСТЪР-ПРЕДСЕДАТЕЛ ПО ИКОНОМИЧЕСКАТА И ДЕМОГРАФСКАТА ПОЛИТИКА**

**И**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

*ОТНОСНО: Проект на Постановление на Министерския съвет за определяне на условията и реда за изплащане на компенсации на работници и служители, осигурени в икономически дейности, за които са наложени от държавен орган временни ограничения за осъществяването им в периода на обявено извънредно положение или обявена извънредна епидемична обстановка*

**УВАЖАЕМА ГОСПОЖО ПРЕДСЕДАТЕЛ,**

БТПП подкрепя посоченият по-горе проект на Постановление на Министерския съвет за определяне на условията и реда за изплащане на компенсации на работници и служители, осигурени в икономически дейности, за които са наложени от държавен орган временни ограничения за осъществяването им в периода на обявено извънредно положение или обявена извънредна епидемична обстановка, със следните бележки:

Постановлението на Министерски съвет следва да създава условия за подпомагане на бизнеси и на работници и служители, работещи в тези предприятия, които са затворени с акт на административен орган.

Предложеният нов чл. 3 от Проекта на Постановлението е в противоречие с така описаната по-горе цел. Тази разпоредба може да се яви утежняваща за работодателите и да ги мотивира да не се възползват от предложената мярка.

В тази връзка, БТПП предлага да се направи изменение в постановлението а именно:

По чл.3 от проекта, смятаме че нормата трябва **да се измени** по следния начин:

*Чл. 3. Работодателите на работниците и служителите от икономическите дейности по чл. 1, ал. 1 следва да запазят заетостта, за която са получили компенсации по реда на Постановлението****, за период от един месец, след приключване използването на компенсациите.***

Считаме също, че на работодателите, на които им е наложено ограничение в дейността трябва да бъдат стимулирани допълнително с подходящи мерки, за да успеят да запазят не само своите служители, но и съответния бизнес, но това не бива да налага промени в действащата пазарна среда и данъчен модел. Мерките трябва да са насочени към създаване на устойчивост за компанията, за да може след преминаването на този тежък период да се създадат условия за развитие на компанията и съответно повишаване на числеността на персонала.

Във връзка с липсата на квалифицирани кадри през предходните години и тесни специалисти, може да се разгледа и възможността, през периода, в който лицата получават помощта да бъдат ангажирани с обучителни програми, провеждани в текущата ситуация онлайн, за повишаването на техните умения, квалификации и придобиване на нови знания.

С уважение,

Цветан Симеонов

Председател на БТПП